《述土木之难》
明代·李贤（原德）

正统己巳秋，敌骑忽寇边。声息一何急，顷刻数十传。

当宁乃震惊，奸臣擅其权。悍然挟天子，六师听周旋。

廷臣既失措，将士俱茫然。乘舆不自禦，疏留行愈坚。

岂思帝王举，为谋出万全。奸心欲逞威，制胜当谁先。

况彼承平久，斗志良已捐。战阵既不习，安能事戈鋋。

秋高朔马骄，敌势方控弦。我师虽百里，无异群羝联。

土木一以围，裸体相摩肩。前途尽倒戈，甘心丧其元。

人马积若山，营中如沸川。微躯不可竞，颓然在人颠。

幸能脱锋镝，万死复相连。山深鸟道危，一命若丝悬。

遥遥䀽绝顶，恨无羽翼鶱。水浆不入口，喉吻生尘烟。

筋力既已疲，历险愁攀缘。崎岖转崖壑，曾不遇微涓。

纵有梅林想，何由见酸涎。昼夜历三周，山尽始得泉。

归来问城郭，哭声上青天。当死乃不死，恍如再生年。

忽忽过半载，悸恙方获痊。敌志益奋发，深入践京廛。

岂无貔貅士，莫敢冲其前。志满利已得，回首齐挥鞭。

外兵祸中原，天意无乃偏。国耻未能雪，宁忍戴貂蝉。

壮志几时毕，雄肠何日牵。经略到穷发，燕然名可镌。

边烽从此息，黎庶始安便。一洗朔方功，万古垂青编。

作者简介：李贤（1409年1月1日－1467年1月19日），字原德，邓（今河南邓州市）人。明代名臣。成化二年十二月（1467年1月），李贤去世，年五十九。追赠特进光禄大夫、左柱国、太师，谥号“文达”。康熙六十一年（1722年），从祀历代帝王庙 。著有《鉴古录》、《体验录》、《看书录》、《天顺日录》、《古穰文集》等。